ועדת הכספים, כנסת 20, פרוטוקול מספר 290, 2016-02-24 10:50

משה גפני: אני פותח את ישיבת ועדת הכספים.

משה גפני: על סדר היום תקנות התעבורה (הוראת שעה), התשע"ו-2016, עדכוני אגרות רכב.

<דפנה עין דור: מנהלת אגף כלכלה במשרד התחבורה.

<דפנה עין דור: יש כאן בקשה שלנו לבצע הפחתה של אגרות התעבורה לרכבים פרטיים ולרכב מסחרי עד 3.5 טון, בעקבות יישום הסכם פשרה בין המשרד בתביעה ייצוגית שהוגשה כנגד המשרד שקיבל תוקף של בית משפט.

<דפנה עין דור: מדובר כאן למעשה בשני מהלכים כאשר המהלך הראשון הוא בשנת 2016, אז מפחיתים את האגרות ב-1.82 אחוזים שזה שווה ל-65 מיליון שקלים.

<דפנה עין דור: זה בהוראת שעה.

<דפנה עין דור: בשנת 2017 האגרות יופחתו למעשה מהבסיס ב-0.7 אחוזים שזה 25 מיליון שקלים.

<שלומית ארליך: הנוסח לא שונה במהותו מהנוסח שהבאתם.

<דפנה עין דור: רק הניסוח שונה.

<שלומית ארליך: התקיים לגביו דיון בפעם הקודמת.

<שלומית ארליך: מה שעשיתם, במקום להשתמש במונח העלאה, תחמתם את הפעימה הראשונה.

<דפנה עין דור: עשינו את זה בהוראת שעה שזה יעלה אוטומטית.

<שלומית ארליך: וקראתם לזה פעמיים הפחתה אבל המשמעות היא אותה משמעות.

<חוה ראובני: הפחתה אחת גדולה לתקנה אחת והפחתה קטנה שנייה.

אורלי לוי אבקסיס: אם אפשר שהיועצת המשפטית שלנו תסביר לנו יותר וגם תאמר מה ההבדל לעומת ההוראות הקודמות.

<שלומית ארליך: בנוסח המקורי שהיה, הכול נעשה בהתאם להסכם פשרה.

<שלומית ארליך: בדיון הקודם חברי הכנסת קצת תמהו לגבי הסיבה שהמדינה החליטה כן להתפשר כיוון שבעצם הנוסח המקורי אמר עליית המדד ולא הייתה סיבה לקחת בחשבון את ירידת המדד, שזה בעצם מה שהתובע ביקש לעשות.

<שלומית ארליך: למרות שהייתה חוות דעת של המשנה ליועץ המשפטי לממשלה שאומרת שהמדינה, משרד התחבורה, נהגה כשורה בפרשנות שלה את החוק, בכל זאת המדינה החליטה להתפשר בתיק.

<שלומית ארליך: במסגרת הסכם הפשרה הוחלט לעשות הפחתה בנוגע לשיעורי סכומי האגרות בשתי פעימות, כך שבחודש אפריל 2016 תהיה פעימה ראשונה של הפחתה בשיעור של 1.82 אחוזים והפעימה השנייה תהיה ב-1 באפריל 2017, שנה לאחר מכן, אז תהיה העלאה של 1.12 אחוזים, כך שבעצם תישאר רק הפחתה של 0.7 אחוזים.

<שלומית ארליך: התקיים בוועדה דיון והדיון היה ב-25 בינואר 2016, חברי הוועדה דיברו רבות על העניין הזה ובין היתר ביקשו לעשות דיון רחב יותר וכולל יותר בנוגע לכל העניין של אגרות, הצורך הפיסקלי באגרות, ההשלכה שלהן על יוקר המחייה בישראל ובכל מקרה חשבו שנכון יהיה לעשות רק הפחתה של פעימה אחת ולא לעשות את הפעימה הבאה.

אורלי לוי אבקסיס: הפעימה השנייה היא העלאה חוזרת.

<שלומית ארליך: בדיוק.

אורלי לוי אבקסיס: כמעט למצב הקודם.

<שלומית ארליך: לא, היא לא חוזרת.

<שלומית ארליך: חלקית.

<שלומית ארליך: היא עדיין משאירה הפחתה בשיעור של 0.7 אחוזים.

אורלי לוי אבקסיס: פחות מאחוז אחד.

<שלומית ארליך: בדיוק.

<שלומית ארליך: מה שקרה זה שמשרד התחבורה עשה איזושהי היערכות נוספת.

<שלומית ארליך: לאור הבקשה של חברי הוועדה בדיון הקודם, נציגי משרד התחבורה ביקשו למשוך את התקנות ועכשיו הם הגישו אותן מחדש.

<שלומית ארליך: במהות זה אותו תיקון.

<שלומית ארליך: הם בעצם קובעים שתי פעימות, את הפעימה הראשונה הם פשוט תוחמים בזמן.

<שלומית ארליך: הפעימה הראשונה תהיה מחודש אפריל 2016 עד ה-31 במרץ 2017, הפחתה באותם שיעורים של 1.82 אחוזים, והפעימה השנייה, מ-1 באפריל 2017, תהיה פשוט הפחתה של 0.7 אחוזים.

<שלומית ארליך: זאת אומרת, לא צריך לעשות את ההעלאה הזאת של ה-1.12 אלא הם פשוט קובעים הפחתה של 0.7 אחוזים.

אורלי לוי אבקסיס: הפחתה מהסכום המקורי שקיים היום ולא מהסכום שייקבע.

<שלומית ארליך: יהיו שתי פעימות.

<שלומית ארליך: פעימה אחת תהיה תחומה לשנה אחת בהפחתה של 1.8 אחוזים והפעימה השנייה תתחיל מהשיעור המקורי, הפחתה של 0.7 אחוזים.

<שלומית ארליך: המשמעות היא אותה משמעות.

אורלי לוי אבקסיס: הם פשוט שינו בין ההעלאה לבין ההפחתה.

<שלומית ארליך: בדיוק.

אורלי לוי אבקסיס: כאשר הם מתייחסים לזמן בטרם ההפחתה הראשונה, שם עדיין נרשמת ירידה.

אורלי לוי אבקסיס: אבל אם אנחנו כבר מסתכלים במצב החדש, זאת העלאה.

<שלומית ארליך: לא, זאת לא העלאה.

<דפנה עין דור: 0.7 אחוזים פחות מהיום.

אורלי לוי אבקסיס: מהיום, אבל לא מאפריל כי באפריל אתם עושים את ההפחתה.

<חוה ראובני: באפריל אנחנו עושים הפחתה גדולה ומאפריל שנה הבאה אנחנו עושים הפחתה בשיעור יותר קטן אבל זאת עדיין הפחתה.

אורלי לוי אבקסיס: אבל אתם קובעים את הרמה הבסיסית להיום בטרם ההפחתה.

אורלי לוי אבקסיס: אתם לא מסתכלים על המצב החדש שיהיה כמצב נתון.

<שלומית ארליך: שוב.

<שלומית ארליך: מה שהם עשו, במקור הם רצו שתהיה הפחתה ראשונה מאפריל 2016 של 1.8 אחוזים ואז שנה לאחר מכן, הם בעצם לא תחמו את הפעימה הראשונה, זה היה מ-1 באפריל 2016 ואילך, אז קבעו 1.8 אחוזים, ואז אמרו שכדי להעלות, הם העלו 1.12 והמשמעות היא 0.7 אחוזים.

אורלי לוי אבקסיס: זאת רק סמנטיקה.

אורלי לוי אבקסיס: רק כדי שזה ייראה יפה ולא ייראה שיש עליית מחירים.

משה גפני: אני רוצה להגיד לחברי הוועדה.

משה גפני: דיבר אתי עוזי יצחקי, הוא יושב עכשיו שבעה על אביו והוועדה שולחת לו תנחומים, הוא היה אמור להיות כאן.

משה גפני: הוא מאוד ביקש ממני לאשר את התקנות האלה כי זה ממש דד ליין.

משה גפני: עומדים להוציא את הרישיונות ואני מבין שזה עכשיו התאריך האחרון.

משה גפני: אני לא רואה בזה דבר דרמטי.

משה גפני: זה שאנחנו יודעים שקצת עבדו עלינו, אנחנו יודעים.

משה גפני: לא חשוב.

משה גפני: אני מציע לאשר את התקנות האלה.

איתן ברושי: יש לי שאלה.

איתן ברושי: מה התמונה המצרפית מבחינה תקציבית?

<דפנה עין דור: מדובר כאן בהפחתה בשנת 2016 של 65 מיליון שקלים הכנסות המדינה מאגרות רישוי רכב, כאשר משנת 2017 ואילך כל שנה יורדים 25 מיליון שקלים.

אורלי לוי אבקסיס: אלה כספים שנגבו שלא כדין, לפי מה שאנחנו מבינים או לפחות על פי התביעה.

<דפנה עין דור: כפי ששלומית אמרה.

אורלי לוי אבקסיס: פרשנות.

איתן ברושי: בערך כמו המס על עובדים זרים.

איתן ברושי: זה לא תמיד צודק, אבל עושים את זה.

משה גפני: איך הגעת לעובדים זרים?

איתן ברושי: אני תמיד מגיע אליהם.

איתן ברושי: לקחו כסף שאולי לא מוצדק אבל עשו אתו משהו.

איתן ברושי: אני שואל מה נוצר מזה שהכסף לא יהיה.

איתן ברושי: איפה יהיה מחסור בכסף?

איתן ברושי: עשו עם זה כבישים, עשו עם זה מניעת תאונות, ראיתי שחסר ניידות למשטרה.

משה גפני: הן לא יודעות להגיד.

איתן ברושי: מה היה השימוש בכסף הזה?

<דפנה עין דור: קודם כל, זה לא אחורה אלא זה קדימה.

<דפנה עין דור: ההחלטה היא קדימה.

<דפנה עין דור: תקציב המדינה פוחת ב-25 מיליון שקלים.

משה גפני: זה הלך לתקציב.

משה גפני: נורא פשוט.

משה גפני: לא הלך לשום מטרה.

איתן ברושי: ראיתי שהמדינה מורידה אפילו מס על אלכוהול.

איתן ברושי: אני שואל איפה נגרם כאן נזק.

איתן ברושי: אני הרי לא נגד ההפחתה.

<דפנה עין דור: אי אפשר לצבוע מה לא יהיה אבל מה יכול להיות ב-25 מיליון שקלים.

משה גפני: לא משנה, אבל אני אוהב איך בסוף אתה מגיע גם מהרישיונות למס על האלכוהול וגם לעובדים הזרים.

איתן ברושי: אני חייב לעקוץ היכן שאני יכול.

משה גפני: אבל הן לא הכתובת.

משה גפני: האם אפשר להקריא?

משה גפני: אני צריך לסיים את הישיבה.

אורלי לוי אבקסיס: רק להזכיר שהם לא עשו את זה לבד אלא בגלל תביעה ייצוגית וכאשר בית המשפט אמר להם לכו ותגיעו להסכם.

<חוה ראובני: אנחנו לא מקבלים את האמירה של גבייה לא חוקית.

אורלי לוי אבקסיס: טעות טכנית שהביאה לגביית יתר.

משה גפני: גם אנחנו דרשנו את זה.

איתן ברושי: אצלנו אומרים שלא נורא אם עושים דברים טובים מסיבות רעות.

<חוה ראובני: אנחנו משוכנעים שפעלנו כדין.

<חוה ראובני: בית המשפט שלח אותנו להתפשר.

משה גפני: בבקשה להקריא את התקנות.

<חוה ראובני: תקנות התעבורה (הוראת שעה), התעש"ו-2015 הוראת שעה האגרות הקבועות בפרט 2(א) לחלק ג' בתוספת הראשונה לתקנות התעבורה התשכ"א-1961 (להלן – התקנות העיקריות).

<חוה ראובני: יופחתו בתקופה שמיום כ"ב באדר ב' התשע"ו (1 באפריל 2016) ועד יום ד' בניסן התשע"ז (31 במרץ 2017) בשיעור של 1.82 אחוזים.

<חוה ראובני: יופחתו ביום ה' בניסן התשע"ז (1 אפריל 2017) בשיעור של 0.7 אחוזים.

<חוה ראובני: הפחתות כאמור בתקנת משנה (א) ייעשו לגבי סכומי האגרות כפי שעודכנו במועדים האמורים בה לפי תקנה 15א(א) לתקנות העיקריות.

<חוה ראובני: תקנה 15א(ב) לתקנות העיקריות תחול גם לעניין שינוי האגרות שלפי תקנות אלה.

משה גפני: תודה.

משה גפני: מי בעד אישור תקנות התעבורה?

משה גפני: מי נגד?

משה גפני: בעד התקנות – פה אחד

משה גפני: התקנות אושרו פה אחד.

אורלי לוי אבקסיס: אתה יודע שגם תוכל להגיד שבנוסף להפחתה, ההפחתה הבאה תהיה מהמחיר החדש.

משה גפני: נכון.

<חוה ראובני: ברגע שעברנו את חצות של ה-31 במרץ 2017, חזרנו אוטומטית.

אורלי לוי אבקסיס: הבנתי.

אורלי לוי אבקסיס: זאת הוראת שעה.

<חוה ראובני: כן.

<חוה ראובני: זאת הוראת שעה.

משה גפני: התקנות אושרו.

משה גפני: תודה רבה.

משה גפני: אני רוצה להגיד שזה לא רק הנושא הזה אלא אני גם דיברתי עם השר על כך שצריך להפחית.

משה גפני: בסדר.

משה גפני: המגמה היום היא הפחתה.

משה גפני: אנחנו מקבלים כאן הפחתות.

משה גפני: גם בשבוע הבא אנחנו נשב על חוקים שהם חוקים יותר מיטיבים, לא כולם, אבל יהיו כאלה.

משה גפני: תודה רבה.

משה גפני: הישיבה נעולה.